
Magánszemélyek adóterhelésének komplex összehasonlító elemzése

Kutatásomban az egyedülállók minimálbérének adóterhelését vizsgáltam. A két elemzett ország Írország és Magyarország voltak. A dolgozatomban továbbá megvizsgáltam, hogy milyen kapcsolat van a vizsgált csoport effektív adóterhelése, az emberi fejlettséget leíró HDI, és az egy főre jutó reál GDP adatok között.

A kutatásomban három kérdésre kerestem a választ. Az első, hogy 2004 május elseje óta, milyen változások voltak, amelyek befolyásolták a két országban élő emberek adó- és járulékterhelését. Továbbá kerestem a választ arra, hogy az adóztatási változtatások, hogyan befolyásolták az elemzett nemzetállamok állampolgárainak jólétét. A harmadik kutatási kérdésem, hogy milyen adóztatási változtatások javíthatnák a magyar magánszemélyek jólétét Írország példája alapján.

A dolgozatomban felhasználtam a két ország adóhatóságának adatait, egy nemzetközi hírű tanácsadó cég szakmai anyagait, nemzetközileg elismert statisztikai adatokat közlő intézmények adatait, és szakmai folyóiratokat is.

Pozitív és szignifikáns kapcsolatot találtam a HDI, a reál GDP és az egyedülállók bruttó minimálbérének effektív terhei között. Írországban a kétkulcsos és progresszív jövedelemadó rendszer, valamint a bonyolultabb társadalombiztosítási rendszer ellenére is a kedvezményeknek köszönhetően az egyedülállók minimálbérének effektív terhelése jóval alacsonyabb, mint hazánkban. A szigetország vizsgálata után kijelenthető, hogy az aktívabb gazdaságpolitika jó hatással volt az adózók jólétére. A magyar minimálbérből élők jólétét adójóváírással, járulékkedvezménnyel, vagy akár a kettő együttes használatával tudná javítani a magyar gazdaságpolitika.



